Document ID: 32012D0480

РЕШЕНИЕ ЗА ИЗПЪЛНЕНИЕ НА КОМИСИЯТА
от 16 август 2012 година
за предоставяне на право на държавите членки да удължат срока на действие на временните разрешения, издадени за новото активно вещество Aureobasidium pullulans
(нотифицирано под номер C(2012) 5709)
(текст от значение за ЕИП)
(2012/480/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2), и по-специално член 80, параграф 1, буква а) от него,
като има предвид, че:
(1)
В съответствие с член 80, параграф 1, буква а) от Регламент (ЕО) № 1107/2009 Директива 91/414/ЕИО продължава да се прилага по отношение на активните вещества, за които е прието решение в съответствие с член 6, параграф 3 от Директива 91/414/ЕИО преди 14 юни 2011 г.
(2)
В съответствие с член 6, параграф 2 от Директива 91/414/ЕИО през април 2008 г. Австрия получи заявление от bio-ferm GmbH за включване на активното вещество Aureobasidium pullulans в приложение I към Директива 91/414/ЕИО. С Решение 2008/953/ЕО на Комисията (3) се потвърждава, че документацията е пълна и може да се приеме, че принципно удовлетворява изискванията по отношение на данните и информацията от приложения II и III към посочената директива.
(3)
Потвърждението за пълнотата на документацията беше необходимо, за да може тя да бъде подробно проучена и да се предостави право на държавите членки да издават временни разрешения за срок до три години за продукти за растителна защита, съдържащи разглежданото активно вещество, при спазване на условията, предвидени в член 8, параграф 1 от Директива 91/414/ЕИО, и по-специално условията за подробна оценка на активното вещество и на продуктите за растителна защита с оглед на установените в директивата изисквания.
(4)
Въздействието на това активно вещество върху здравето на човека и върху околната среда е оценено в съответствие с разпоредбите на член 6, параграфи 2 и 4 от Директива 91/414/ЕИО по отношение на предложените от заявителя употреби. Докладващата държава членка представи на Комисията проекта на доклад за оценка на 16 декември 2009 г.
(5)
След представянето на проекта на доклад за оценка от докладващата държава членка бе сметнато за необходимо да се изиска допълнителна информация от заявителя, а докладващата държава членка да проучи тази информация и да представи своята оценка. Поради това проучването на документацията все още продължава и оценката няма да може да бъде завършена в срока, предвиден в Директива 91/414/ЕИО.
(6)
Тъй като до този момент при оценката не са установени непосредствени основания за безпокойство, в съответствие с разпоредбите на член 8 от Директива 91/414/ЕИО на държавите членки следва да се предостави възможност да удължат с 24 месеца срока на действие на временните разрешения, издадени за продуктите за растителна защита, които съдържат разглежданото активно вещество, за да може проучването на документацията да продължи. Очаква се оценката и процесът на вземане на решение относно евентуалното одобрение на Aureobasidium pullulans в съответствие с член 13, параграф 2 от Регламент (ЕО) № 1107/2009 да бъдат завършени в срок до 24 месеца.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите членки могат да удължат срока на действие на временните разрешения, издадени за продукти за растителна защита, съдържащи Aureobasidium pullulans, за срок, изтичащ най-късно на 31 август 2014 г.
Член 2
Срокът на действие на настоящото решение изтича на 31 август 2014 г.
Член 3
Адресати на настоящото решение са държавите членки.
Съставено в Брюксел на 16 август 2012 година.

Labels: 3
6